Пра патэнцыял Светлагорска для развіцця рэгіянальнага турызму паразважалі жыхары горада на офлайнавым ток-шоў – адной з серыі дыскусійных сустрэч, што праводзяцца ў межах грамадскай культурніцкай кампаніі “Будзьма беларусамі!” з агульнай ідэяй “Культура паляпшае жыццё!”. У клубе з экзатычнай назвай “Ягуар” і ў пошуках гарадской экзотыкі сабраліся прадстаўнікі гісторыка-краязнаўчай супольнасці, культурніцкія дзеячы і проста неабыякавыя гараджане. Задаваў тон дыскусіі вострымі пытаннямі пра самапазіцыянаванне горада і дзяліўся досведам у развіцці рэгіянальнага турызму Уладзімір Булаўскі, каардынатар кампаніі “Будзьма беларусамі!” на Віцебшчыне.